
Rhagarweiniad
	Diben y traethawd hwn yw gwerthuso’n feirniadol digwyddiad critigol a brofwyd tra allan ar gyfnod arsylwi mewn ysgol uwchradd, gan hefyd nodi’r camau dysgu ac addysgu nesaf sy’n deillio ohoni. Gan ganolbwyntio ar un arsylwad critigol âi’r traethawd ati i geisio archwilio’n ddyfnach wraidd y digwyddiad hwn rhwng athrawes a dysgwr gan adolygu llenyddiaeth gymysg eu natur ym maes addysg. Craffa’r adolygiad llenyddol ar ddamcaniaethau a safbwyntiau amrywiol megis (1) athroniaethau dysgu adeileddol a dyneiddiol; (2) strategaethau asesu ar gyfer dysgu ac asesu ffurfiannol; a (3) llythrennedd emosiynol y dysgwr. Ddaw’r gwerthusiad beirniadol hwn wedi cyfnod o astudiaeth ddamcaniaethol ac felly gwir yw dweud mai cyfle i brofi theori ar waith ydoedd a hefyd gwirio unrhyw fwlch (neu fylchau) sy’n bodoli rhwng y ddau. Adlewyrcha’r broses hon yr hyn awgryma Tripp (1993) am gario tybiaeth ymlaen, ei gweld ar waith a’i gwerthuso’n feirniadol:
In analysing events to create critical incidents, we are usually trying to confirm (verify) something we already suspected (hypothesized), but analysis can also reveal something entirely new (t. 43).

Y rhagosodiad canolog a geir am werthuso digwyddiadau critigol yw eu bod, ar y cyfan, yn elfennol eu natur, heb achos pryder disymwth (Tripp, 1993). Gallent hefyd fod achosion a ddehonglir yn broblem neu’n her mewn cyd-destun penodol (Bassot, 2016; Cohen, et al., 2011). Serch hynny, ym mha bynnag modd ganed ddigwyddiad critigol, y gwerthusiad beirniadol ohono a’r adfyfyrio o’i le a’i effaith o fewn cyd-destun ehangach sy’n ei wneud yn gritigol (Tripp 1993, t. 8). Yn fwyfwy, yr adfyfyriad hyn o arfer bedagogaidd a’i heffeithiolrwydd sy’n arfogi’r athro wrth iddo geisio datblygu a gwella’i addysgeg bersonol ef (Joshi, 2018; Farrell, 2012).
Arsylwad
Ysgol 11-18 yw’r ysgol dan sylw gyda’r arsylwad yn deillio o ddosbarth blwyddyn 7. Hithau’n ysgol gyfrwng Cymraeg, ddaw ond tua 10% o’i dysgwyr o aelwydydd Cymraeg eu hiaith (Estyn, 2019). Seilir ethos yr ysgol ar egwyddorion clir ac ystyrlon, gan yrru’r ysgol tuag at gydnabyddiaeth ‘Dda’ mewn arolygiadau allanol (ibid). Roedd hyn i’w gweld gyda’r dosbarth a arsylwyd. Gwers Cymraeg sydd dan sylw yn y traethawd hwn â’r dosbarth yn un o allu cymysg. Ddaw nifer ohonynt o aelwydydd Saesneg eu hiaith ond ysgolion cynradd cyfrwng Cymraeg. Pwysig yw nodi mai’r pumed wythnos yn unig oedd hon yn yr ysgol, gyda chyfyngiadau Cofid-19 yn dylanwadu ar eu profiad hwy o ymgartrefu mewn ysgol newydd. Cafwyd diwylliant cymharol geidwadol i’r ystafell ddosbarth oblegid hyn, gyda’r byrddau mewn llinellau syth yn wynebu tu blaen y dosbarth a’r athrawes wedi’i chyfyngu i ardal ddiogel wedi’i marcio ar y llawr. Dechreuant ar dasg a barhaodd â thema’r uned waith - ‘Arwyr’. Roeddent eisoes wedi dysgu am yr hyn sy’n magu arwyr da gan ganolbwyntio ar eu harwyr hwy a’r fath o agweddau sy’n eu hannog i’w hedmygu. Y tro hwn, roeddent yn dysgu am ‘Arwyr ein Hysgol Ni’. Aeth yr athrawes ati i gyflwyno arweinwyr llysoedd yr ysgol (beirdd a holion wyth y gymuned Gymreig leol a fu) a gosod y cyfarwyddyd o ymchwilio fesul pâr y rhesymau pam ystyria’r ysgol yr unigolion hyn yn ‘arwyr’. Nod y dasg hon oedd llunio darn o waith asesedig: prosiect cyflwyno gwybodaeth am arwyr yr ysgol. BERA.

Methodoleg
Casglwyd data ansoddol trwy arsylwadau o arfer bedagogaidd byw a’i gwerthuso’n feirniadol yn fuan wedi’r achlysur. Ddaw’r ymarfer hwn o waith semenol Tripp (1993), Critical Incidents in Teaching. I ddyfynnu Tripp, ystyrir digwyddiadau critigol yn:
... straightforward accounts of very commonplace events that occur in routine professional practice which are critical in the rather different sense that they are indicative of underlying trends, motives and structures. (ibid., t. 24).

Eglura Cohen et al. (2011) fod y math yma o samplu bwriadol yn ddibynnol ar ddewis enghreifftiau o bobl a/ neu ddigwyddiadau er mwyn archwilio sut gall amgylcheddau a thybiaethau dylanwadu arnynt mewn cyd-destun ehangach. Yn yr un modd, dyweda Creswell (2014) fod samplu bwriadol yn: ‘cefnogi’r ymchwilydd i ddeall y broblem a’r cwestiwn ymchwil’ (t. 189). Wrth wraidd yr arfer samplu yma ydi’r arfer o arsylwi. Oblegid natur hermeniwteg digwyddiadau critigol, penderfynwyd cynnal arsylwadau lled-strwythuredig er mwyn osgoi dibyniaeth ar ddamcaniaethau rhag-fesuredig ac i allu adolygu data cyn cynnig esboniad o’r achos dan sylw (Cohen et al., 2011, t. 457). Penderfynwyd lled-strwythuro’r nodiadau arsylwi yn unol â’r hyn awgryma Fletcher-Wood (2016) oblegid ei bwyslais ar eu heffeithiolrwydd wrth geisio gwell arfer addysgol yr athro (t. 126). Pwysig yw nodi na ddibynnodd yr ymchwilydd ar yr agweddau a gyflwynwyd gan Fletcher-Wood ond, yn hytrach eu mewnoli cyn yr arsylwi er mwyn medru ffurfio naratif o ddigwyddiadau wedi’r ymweliad. Ar ôl cofnodi’r arsylwadau yn gywrain ar daflen benodedig a’u craffu â chrib mân, dewiswyd astudiaeth achos gellid ei archwilio’n ddyfnach a’i osod mewn cyd-destun ehangach: y digwyddiad critigol.
Nododd Cohen et al. (2011): “a case study provides a unique example of real people in real situations, enabling readers to understand ideas more clearly than simply by presenting them with abstract theories or principles” (t. 289). Yn addas at ddibenion y traethawd hwn felly, mae dehongliadau'r ymchwilydd o’r astudiaeth achos wrth law yn caniatáu iddo gaffael ar ei hystyr drwy gategoreiddio a chymharu’r hyn a ddarganfuwyd gyda’r damcaniaethau a’r llenyddiaeth sydd ar gael iddo (Creswell, 2014). Un fantais o’r arfer ansoddol hwn yw ei fod yn caniatáu’r cyffredinoli o ddigwyddiad yn ei chyd-destun ehangach mewn modd cyffyrddadwy. Ar y llaw arall, maent hefyd yn agor i duedd gan yr arsyllwr gan achosi problemau i ymchwilwyr eraill wrth iddynt geisio ail-ddilysu’r canfyddiadau (Nisbet a Watt 1984: fel y nodwyd yn Cohen et al. 2011). Pwysig yw cofio, felly, mai am ddiwrnod yn unig fuodd yr ymchwilydd yn y lleoliad, ac felly dim ond pytiau bychain o arfer a phrofiad gellid eu defnyddio er mwyn gwerthuso’n feirniadol a nodi’r camau dysgu ac addysgu nesaf.
Wrth adfyfyrio ar yr arfer addysgegol yn y dyfyniad dan sylw penderfynwyd dilyn athroniaeth Brookfield (1998), gan ei fod yn cwmpasu pedwar safbwynt holl bwysig, (1) yr ymarferydd; (2) y dysgwyr; (3) cydweithwyr; a (4) athroniaeth ac ymchwil. Yr agwedd allweddol a gynhigiwyd gan Brookfield yw nid tybiaeth yr ymarferydd yn unig ellid datblygu arfer broffesiynol ond, yn hytrach y cyfuniad o randdeiliaid ac ymchwil academaidd (ibid). Yn yr un modd â Brookfield, mae Bassot (2016) yn efelychu’r syniad yma gan ddychmygu adfyfyrio megis cyfres o ddrychau trosiadol, naill un yn adlewyrchu agweddau gwahanol sy’n dwysau’r profiad o adfyfyrio critigol (gweler t. 6).

Y Digwyddiad Critigol a’i Gysylltiad â Phedwar Diben Cwricwlwm i Gymru 2022 
Dyma’r bumed wythnos i ddysgwyr blwyddyn saith yn eu hysgol uwchradd newydd. Buasent yn dysgu ar y thema ‘Arwyr’ fel rhan o’r Maes Dysgu a Phrofiad (MDPh) Iaith, Llythrennedd, a Chyfathrebu (gweler Donaldson, 2015, t. 48). Maent eisoes wedi gweithio ar dasgau ymsefydlu, megis ysgrifennu creadigol a thasgau mynegi barn ar eu harwyr unigol hwy. Yr wythnos hon ddechreuant ar waith arwyr yr ysgol, gyda’r athrawes yn defnyddio enwau llysoedd yr ysgol fel enghreifftiau ymchwil. Dyma ymdrech cychwynnol i roi Cwricwlwm i Gymru 2022 (CiG) ar waith, gyda’i bwyslais ar: “...ieithoedd fel allwedd i gydlyniant cymdeithasol, ac yn fodd i hyrwyddo gwell cyd-ddealltwriaeth yn lleol...” (Llywodraeth Cymru, 2020, t. 131). Nod y wers oedd ymchwilio i bwy oedd yr unigolion hyn a pham eu hystyrir yn ‘arwyr’. Byddai hyn yn arwain y dysgwyr at brosiect asesedig o gyflwyno gwybodaeth ar yr unigolion hyn. Oblegid natur ieithyddol a diwylliannol yr ysgol, gyda nifer fawr o’r dysgwyr yn hanu o aelwydydd di-Gymraeg, roedd hyn yn ei hun yn her i nifer. Ddaeth i’r amlwg fod sawl un heb glywed am yr unigolion hyn, ychwaith â dealltwriaeth gadarn o’r traddodiadau barddol a diwylliannol buont yn rhan ohoni. Fodd bynnag, cafwyd llwyddiant wrth i’r dysgwyr holi’n gynllwyn am ‘yr archdderwydd’, ‘enwau barddol’, ac ‘Eisteddfod Lys’ yr ysgol.
Yn dilyn dechreuad trefnus a phendant i’r wers, tua hanner ffordd trwyddi, cwestiynodd yr athrawes ei dosbarth gan ofyn: ‘Beth, blwyddyn 7, sy’n gwneud i chi deimlo’n falch? Ydych chi’n aelodau o unrhyw glybiau neu dimoedd sy’n gwneud i chi teimlo’n falch dros yr hyn chi’n ei wneud?’. Diben y cwestiwn hwn, mae’n debyg, oedd adalw dysgu blaenorol a gwirio dealltwriaeth y dysgwyr o falchder – rhinwedd ag amlygodd ei hun wrth adolygu’r dysgu – beth mae’n ei olygu, a sut mae’n effeithio ar eu dehongliadau hwy o bobl fel modelau rôl. Datblygodd ddeialog tebyg i’r canlynol rhwng yr athrawes (A) a dysgwr (D (gwnaed enw'r disgybl a’r clwb pêl droed i fyny)):

A: yn dilyn sgwrs rhwng aelodaeth a balchder. ‘All rywun enwi clwb neu gymdeithas maen nhw’n rhan ohono fe y tu fas i’r ysgol sy’n gwneud  iddyn nhw deimlo’n falch?’ Dewis dysgwr â’i law i fyny. ‘Tom...’
D: ‘Clwb pêl droed fi’
A: ‘Diolch Tom. Ahhh, rwyt ti’n falch o chwarae i dîm pêl droed. I ba dîm wyt ti’n chwarae?’
D: ‘Dinas’
A: ‘Diolch Tom. Felly, rwyt ti’n falch o chwarae i dy dîm pêl droed. I ba dîm wyt ti’n chwarae?’

D: ‘Dinas’. Nifer o fechgyn yn y dosbarth yn siriol gyda’r ateb, rhai yn anghymeradwyo gan chwerthin yn ffraeth.

A: ‘Wwww, tîm da. Pam wyt ti’n falch o chwarae dros Dinas?’

D: ‘Oherwydd rwy’n byw yna a fi’n gallu chwarae gyda ffrindiau fi’... 

A: ‘Felly, mae bod yn rhan o dîm dy gymuned a chwarae gyda phobl ti’n agos atyn nhw yn bwysig i ti?’
D: ‘Ie, Miss’ 
A: ‘Diolch, Tom. Ateb bendigedig – rwyt ti amlwg yn deall beth mae balchder yn ei olygu i ti’...
      ... a.y.b.

Trwy ofyn y cyfuniad o gwestiynau agored (‘Pam wyt ti’n falch o chwarae dros Dinas?’) a chaeedig (I ba dîm wyt ti’n chwarae?) llwyddodd yr athrawes balu’n ddyfnach i ddealltwriaeth Tom o’r hyn sy’n cyfrannu at ei falchder dros chwarae i’w dîm pêl-droed. Yn ogystal â hyn, atgyfnerthodd yr athrawes ei hymholiad drwy ailadrodd ac aralleirio’i ateb er mwyn ddarganfod os oedd wir yn deall yr hyn datganodd yn gyhoeddus.
Yr un mor bwysig yw’r cysylltiadau a geir rhwng y digwyddiad critigol hwn a phedwar diben CiG (Llywodraeth Cymru, 2020, t. 11) a gyflwynwyd yn wreiddiol yn adroddiad Dyfodol Llwyddiannus (Donaldson, 2015, t. 31). Gellir dadlau bod modd tynnu ar o leiaf tri o’r pedwar diben a geir yn y ddogfennaeth adweinyddol. O graffu ar y dystiolaeth, mae’n anoddach cysylltu: ‘unigolion iach, hyderus sy’n barod i fyw bywyd cyflawn fel aelodau gwerthfawr o gymdeithas’ (ibid) â’r digwyddiad critigol hwn. Ond ceir modd i ddadlau bod Tom eisoes yn rhannol gyflawni’r diben hwn drwy ymrwymiad yntau i weithgaredd cadw heini, a’i bwysigrwydd iddo yn gorfforol ac yn seicogymdeithasol.

Cysylltu â’r Llenyddiaeth
Arweiniodd y digwyddiad hwn at ddadansoddiad pellach o (1) athroniaethau dysgu adeileddol a dyneiddiol; (2) strategaethau asesu ar gyfer dysgu ac asesu ffurfiannol; a (3) llythrennedd emosiynol y dysgwr. Craffwyd ar lenyddiaeth amrywiol mewn llyfrau cyhoeddedig ac erthyglau allan o gyfnodolion a adolygwyd gan gyd-weithwyr y maes.

1. Athroniaethau Dysgu Adeileddol a Dyneiddiol

Ym marn yr ymchwilydd, amlygodd tueddiadau gellid eu cydnabod yn nodweddiadol o ddamcaniaethau dysgu adeileddol a dyneiddiol. Yn gyntaf, fel y gwelir yn y disgrifiad a rhoddwyd, ceir defnydd amlwg o gyfeirio yn ôl ac adeiladu ar ddysgu blaenorol. Mae’r gynsail hon o gysylltu dysgu newydd â phrofiadau a gwybodaeth flaenorol yn nodweddiadol o’r ysgol adeileddol (Stevens-Fulbrook, 2020; Thomas, 1979). Byddai damcaniaeth Piaget (Piaget & Indhelder, 1969) yn gosod Tom yn y pedwerydd categori o’i ddamcaniaeth o ddatblygiad gwybyddol: “The Formal Operational Stage” (t. 140). Yma, tybir bod dysgwyr oddeutu 11 oed a thu hwnt o’r gallu i ffurfio syniadau haniaethol a rhesymeg sy’n eu caniatáu i gysylltu profiadau blaenorol a dysgu newydd. Gwelir yn yr achos yma ymdrech yr athrawes i efelychu hyn trwy ddatblygu thema'r uned waith ymhellach a’i gosod mewn cyd-destun newydd: symud oddi wrth arwyr personol i arwyr cymunedol yr ysgol. Yn yr un modd, gellir dadlau bod hyn hefyd yn ymdrech gan yr athrawes, a’r gyfadran ehangach efallai, i osod tasgau a gweithiau sy’n cyfateb i gyfnod datblygu’r dysgwr (ibid). Byddai hyn yn awgrymu mai diben y dasg - ac, efallai swyddogaeth yr athrawes yn ogystal - oedd llywio’r dysgwyr at gyrraedd y trobwynt gwybyddol hwn, a’u cefnogi i ymsefydlu yn y drefn newydd. Mae gan hyn arwyddocâd gan fod yr ymdrech yma i gefnogi dysgwyr yn eu datblygiad a’u symud o un man i’r llall hefyd yn nodweddiadol o waith adeileddol Vygotsky (1978).
Yn ôl Vygotsky, mae’r berthynas rhwng athrawes a dysgwr yn allweddol er mwyn cefnogi dysgu effeithiol (ibid, t. 82), a gwelir hyn yn y ddeialog a ddatblygodd rhwng y ddau yn yr enghraifft. Er nad yw’r athrawes o reidrwydd yn ymestyn Parth Datblygiad Procsimol (ibid) Tom, gellir dadlau ei bod hi, wrth ddefnyddio ef fel enghraifft, a modeli’r hyn mae’n disgwyl gan y gweddill, yn ychwanegu at broses ddysgu'r disgyblion eraill. Gellir cymharu hyn â’r cysyniad o sgaffaldio (ibid; Sherrington, 2019). Mae’n bosib iawn roedd gan weddill y dosbarth profiadau tebyg gallant wedi rhannu, ac felly, trwy ddod â phrofiad dilys Tom yn fyw, gwiriwyd dealltwriaeth a pherchnogaeth y dysgwyr eraill o rinweddau balchder. I ddyfynnu Vygotsky: “Any learning a child encounters in school always has previous history” (Vygotsky, 1978, p. 82).
Yn dilyn hynny, profwyd, yn wir, agweddau hynod nodweddiadol o’r ysgol ddyneiddiol yn y ddeialog a rhyngweithiad gweledol a ddatblygodd rhwng yr athrawes a Tom (Rogers, et al., 2014; Rogers & Freiberg, 1994; Rogers, 1990). Yn sicr, ymgorfforwyd rhinweddau person-ganolog megis dilysrwydd, cydnabyddeb ac ymddiriaeth, ac empathi (Rogers, 1990) wrth i’r athrawes drafodi’n ofalgar â’r dysgwr ifanc. Dangosodd wir ddiddordeb yn ei gyfraniad i’r dosbarth, gan droi’r hyn roedd yn datgan yn ôl ato i amlygu ei bod yn gwrando’n astud. Anodd yw cofnodi hyn yn ysgrifenedig, ond, eginwyd perthynas garismataidd rhwng y ddau yn y ddeialog, hynny’n un a dreiddiodd yn ddwfn ymysg gweddill y dosbarth ar yr un pryd.

2. Strategaethau Asesu ar Gyfer Dysgu ac Asesu Ffurfiannol

Dadlennwyd sawl agwedd yn ymarfer yr athrawes sy’n nodweddiadol o arferion asesu ar gyfer dysgu (AagD) ac asesu ffurfiannol. Eglura Wiliam (2018) fod yna wahaniaeth diamwys rhwng AagD ac asesu ffurfiannol. Serch hynny, amlygir dryswch wrth geisio diffinio’n eglur y gwahaniaeth rhwng y ddau. Er enghraifft, ystyrir asesu ffurfiannol megis unrhyw weithred o fewn cyd-destun addysgol sy’n darparu tystiolaeth er mwyn addasu penderfyniadau dysgu ac addysgu (Black & Wiliam, 1998). Yma, gellir defnyddio asesu ffurfiannol o fewn y wers er mwyn llywio'r camau dysgu ac addysgu nesaf. Yn yr un modd, gellir hefyd defnyddio profion interim fel modd o fonitro cynnydd dysgwyr a chanfod a llenwi unrhyw fylchau yn eu dysgu (Wiliam, 2018). Ar y llaw arall, defnyddir AagD fel strategaeth i wirio'r agweddau hyn yn ogystal (ibid). Eglura Stiggins (2005: dyfynnwyd yn Wiliam, 2018):
If formative assessment tells users who is and who is not meeting state standards, assessment FOR learning tells them what progress each student is making toward meeting each standard while the learning is happening – when there’s still time to be helpful (t. 42, pwyslais yn y gwreiddiol).

Yn yr achos yma, felly, gellir dadlau bod yr athrawes yn defnyddio Tom megis arf AagD ar gyfer ef a gweddill y dosbarth. Mae modd dadlau hyn mewn dwy ffordd. Yn gyntaf, trwy ddatblygu deialog sy’n defnyddio cwestiynau mewn chwilio, mae’r athrawes yn ennyn tystiolaeth o ddysgu (gweler Wiliam, 2018, t. 83). Yn debyg i’r hyn dywedodd Vygotsky (1978) am ddysgu a phrofiad blaenorol, dyweda Wiliam (2018): “…students are active in the construction of their own knowledge. They literally make sense of the things that go on around them…” (t. 86). Mae ymrwymiad y dysgwr yn y broses addysgu yn hanfodol pwysig erbyn heddiw, gan ei fod yn caniatáu dysgu newydd drwy adeiladu ar yr hyn maent yn gwybod yn barod. Yn wahanol i'r arferion bancio a fu, lle trosglwyddwyd gwybodaeth o’r athro i’r dysgwr, gwelir bellach y dysgwr yn rhan annatod o’i addysgu ei hun, a hynny trwy gydbwysedd effeithiol o ddeialog adeileddol (Freire, 1970; Hattie, 2012). Yn ychwaneg i hyn, gellir cymharu’r defnydd yma o brofiadau dysgwyr i ardystio dealltwriaeth â gwaith Kolb (2015). Er nad yw Tom o reidrwydd yn adfyfyrio’n gritigol ar ei brofiad o chwarae i’w dîm pêl-droed fel y byddai’i athrawes yn gwerthuso’i gwersi, gellir dynodi pedwar cam adfyfyriol Kolb i’r enghraifft yma:

Ffigur 1 - Cymharu profiad Tom a'i gyfraniad i'r wers yn ôl Cylch Adfyfyriol Kolb (2015).

[bookmark: cysill]Yn ail, noder amseru’r drafodaeth rhwng Tom a’r athrawes. Gellir ystyried ei chwestiwn ynglŷn â balchder megis cwestiwn colfach (Wiliam, 2018) er mwyn ardystio bod y dosbarth yn deall y berthynas rhwng balchder a chydnabyddiaeth gymunedol o gyfenwau llysoedd yr ysgol. Cymharir hyn â strategaeth “Fi/ Ni/ Ti” (Lemov, 2015, t. 157). Er enghraifft, cyfeiriodd yr athrawes at un o arwyr yr ysgol er mwyn enghreifftio ei balchder hi o fod yn aelod o’r llys hwnnw - ‘Fi’. Nesaf, defnyddiwyd Tom er mwyn dilysu enghraifft tu hwnt i gyd-destun ysgol - dyma ‘Ni’. Y cam olaf, y ‘Ti’, byddai’r dasg asesu unigol a gosodwyd gan yr athrawes ar ddiwedd y wers.

3. Lles Emosiynol y Dysgwr

Mae’r mater o les emosiynol dysgwyr, ynghyd â’u hiechyd meddwl a chorfforol, wedi derbyn sylw cynyddol dros y blynyddoedd diwethaf (Llywodraeth Cymru, 2010; National Assesmbly for Wales, 2018; Estyn, 2020). Cydnabyddir bod ystyron iechyd meddwl, emosiynol a seicolegol a goblygiadau sy’n gorgyffwrdd, ac yn ôl adroddiad Meddwl yn Gadarnhaol: “Maent yn disgrifio cyflwr delfrydol o ddatblygiad a boddhad personol” (Llywodraeth Cymru, 2010, t. 7). Mae’r un ddogfen yn rhoi ystyriaeth flaenllaw i les emosiynol plant a phobl ifanc, a’i ddiffinio megis:
... cyflwr cyfannol, goddrychol sy'n bresennol pa fo amrywiaeth o deimladau, gan gynnwys egni, hyder, bod yn agored, mwynhad, bodlonrwydd, llonyddwch a gofalu, wedi'u cyfuno ac yn gytbwys (ibid).

	O gymharu’r diffiniad hwn â diffiniadau eraill, gwelir yn glir ynddo'r athroniaeth holistaidd o gymhelliant dynol a gyflwynwyd gan Maslow (1943). Er gellir dadlau’n fodel or-ddelfrydol o gymhelliant y dysgwr - cydnabuwyd hyn gan Maslow ei hun (ibid, t. 7) - oblegid ei symlrwydd a’i berthnasedd i ddysgwyr o bob oed, gwelir yn fodel adweinyddol sy’n tywys yr unigolyn hyd ei daith at hunan-wireddiad. Fodd bynnag, nid yw’n bosib gwirio’r union reng lle triga’r unigolyn. Serch hynny, un ffordd o hwyluso'r broses o ddringo’r triongl cylchol hwn, gellir dadlau, ydi sicrhau ymwneud y dysgwr yn y broses dysgu ac addysgu trwy brofiad. Yr agwedd allweddol a drafodir gan Laevers (2003) ydi hynny o ymrwymiad y dysgwr yn ei addysg ef ei hun, a’r effaith a geir yn yr hir dymor. Pwynt hanfodol arall ydi sut mae lefelau amrywiol o les y dysgwr yn cyfleu os ydynt yn llwyddo’n datblygu’n iach mewn agweddau cymdeithasol ac emosiynol, ac felly os ydynt â gafael da ar eu hiechyd meddwl nhw eu hunain (ibid). Awgryma Laevers a Declercq (2018) fod y modd y mae dysgwr yn ymwneud â’i addysg ac yn ymgorffori ei emosiynau yn adlewyrchu os ydyw wedi cyflawni, neu angen i gyflawni, eu hanghenion amrywiol (cf. Maslow, 1943).
	Wrth gyfeirio yn ôl at y digwyddiad critigol wrth law, gellir tynnu ar sawl agwedd a adlewyrchir yn y llenyddiaeth uchod. Y cyntaf, a’r amlycaf o’r rhain ydi ymwneud Tom yn y broses dysgu. Trwy ddatblygu’r ddeialog a gafwyd rhyngddo ef a’i athrawes, llwyddwyd gosod platform iddo gyfathrebu ac, yn hynny, ceisio ymgorffori’i les emosiynol. Sylwyd ar ei barodrwydd a’i hapusrwydd wrth gyfeirio at ei enghraifft ef o falchder, ac felly, gellir dadlau o hynny o beth ei fod wedi gwireddu ei anghenion mwyaf sylfaenol, ynghyd ag ambell elfen o reng ddiogelwch, cariad a pherthynas, ac edmygedd (Maslow, 1943). Fodd bynnag, cofier mai taith gylchol ydyw damcaniaeth Maslow, ac felly er nad yw Tom wedi bodloni’i holl anghenion (amhosib byddai gwneud yn 11 oed), mae’i fodlonrwydd a’i ddealltwriaeth o’r agweddau hyn mewn cyd-destunau ehangach yn caniatáu iddo fod yn rhan effeithiol o’i broses dysgu. Yn yr un modd, efallai nad yw hyn yn wir mewn agweddau arall o’i fywyd megis ei berthynas â bwyd, er enghraifft.
Adfyfyrio a Gwerthuso
	Disgrifiwyd y proffesiwn addysgu megis “proffesiwn llai” gan Schön yn ei gyhoeddiad, The Reflective Practitioner, o 1983 (dyfynnwyd yn Bassott, 2016, t. 39). Yr hyn sy’n ddiddorol yw ei gydnabyddiaeth ef o addysg megis proffesiwn annarogan sydd aml yn anrhegu achosion sydd heb ddatrusiad rhesymegol (ibid). Fel y nodwyd yn barod, mae’r astuddiaeth feirniadol o ddigwyddiadau a ddynodir yn gritigol yn caniatau i’r ymarferydd gwerthuso’i ddehongliad o’r hyn digwyddodd, gan felly gosod llwybr er mwyn datblygu: “ystyr o ymwybyddiaeth broffesiynol” (Joshi, 2018, t. 84).
Mae’r broses hon o werthuso’n feirniadol digwyddiad critigol a brofais tra allan yn arsylwi arfer bedagogaidd wedi cyflawni sawl ased wrth i mi ddechrau fy nghwrs addysg gychwynnol i athrawon (AGA). Fel darpar athro, mae athronyddiaeth adfyfrriol Brookfield (1998) yn caniatáu imi ystyried yr hyn profais drwy bedwar lens trosiadol. Y cyntaf o’r lensys hyn ydi rhai fi fy hun megis, yn eiriau Brookfield: “Learner of Practice” (ibid, t. 198). Fel rhywun sydd wedi profi gyrfa ysgol fy hun, eglura Brookfiled fod fy rhagdybiaethau o arferion pedagogaidd, y da a’r drwg, yn deillio o’r hyn profais yn ddisgybl (ibid). Yn sicr, cytunaf gyda’r cysyniad hon, ac ar y llaw arall, fel y gwna Andersen (fel y nodwyd yn Brookfield, 1998), gellir dadlau mai’r hunangofiannau hyn sy’n annog darpar athrawon i ddilyn gyrfa mewn addysg.
Yr ail lens ydi hynny o safbwynt y Dysgwr. Dywed Brookfield: “Seeing our practice through learner’s eyes helps us teach more responsively” (ibid, t. 199). Yn yr achos yma, gwelaf fi fy hun fel y dysgwr. Dyma brofais wrth arsylwi. Trochais fy hun â’r amgylchedd dysgu er mwyn ceisio ymdrin â phrofiad y dysgwyr mewn modd empathig. Caniataodd hyn imi werthuso effaith yr arfer a bortreadwyd gan yr athrawes yn yr ystafell ddosbarth.
Gellid dadlau bod yna orgyffwrdd rhwng yr ail, drydedd a phedwaredd lens - lens y Cydweithiwr a Llenyddiaeth Ddamcaniaethol. Fel darpar athro, ystyriaf fy hun, i’r raddfa lai, fel cydweithiwr. Ar un llaw, mae modd dehongli’r cydweithiwr megis dysgwr ymhlith dysgwyr. Cymhara Brookfield gydweithwyr i: “critical mirrors reflecting back to us images of our actions that often take us by surprise” (ibid). Yn yr un modd, gellid ystyried llenyddiaeth ddamcaniaethol yn gydweithiwr haniaethol: rhywle i wirio dealltwriaeth ac arfer pan nad oes cydweithiwr o gwmpas.
Sut bynnag y dehonglir athroniaeth Brookfield (1998), hyderaf fod y profiad yma wedi caniatáu i mi adfyfyrio ar arfer dda'r athrawes dan sylw, gan hefyd gwerthuso’r hyn portreadwyd yn y llenyddiaeth berthnasol. Gan ystyried hyn felly, gallaf ddweud bod yr hyn profais wrth adolygu’r digwyddiad critigol hwn wedi selio fy ymddiriedaeth mewn athroniaethau dysgu dyneiddiol ac adeileddol, yn ogystal â’r effeithiolrwydd wrth hwyluso lles emosiynol da'r dysgwr. Hyderaf fy mod â’r gallu i drosglwyddo’r arferion hyn yn fy ngwaith fy hun.
	Gan ystyried y camau nesaf yn fy natblygiad proffesiynol, cymeraf yr hyn dysgais o’r broses adfyfyriol hon ymlaen â’u gwirio a datblygu ochr yn ochr â’r Safonau Proffesiynol ar gyfer Addysgu ac Arweinyddiaeth (Llywodraeth Cymru, 2017). Wrth werthuso’r profiad hwn, deallaf yr effaith mae ystyriaeth o arferion addysgol yn gallu cael ar y dysgwr, gan hefyd sylweddoli sut mae’r rhain yn amrywio o ddysgwr i ddysgwr. Deallaf fod angen teilwra creadigrwydd y dulliau addysgol hyn er budd nod y wers a diben pob dysgwr. Amlygodd y digwyddiad critigol hwn pwysigrwydd cyd-destunau go iawn yn y profiad dysgu. Bwriadaf, felly, fylchu’r agweddau hyn yn fy nghynlluniau a’m harfer addysgol tra ar leoliad ysgol. Yn sgil yr ambell ystyriaeth hyn, gobeithiaf allu dylanwadu’n gadarnhaol ar ddysgwyr trwy wrando arnynt, eu herio, eu cefnogi a’u datblygu, a hynny oll wrth geisio ateb gofynion pedwar dibyn Cwricwlwm i Gymru 2022 (Llywodraeth Cymru, 2020; Donaldson, 2015).
Casgliad
I grynhoi felly, gwelir bod dadansoddi digwyddiad critigol yn broses gefnogol iawn ar gyfer y darpar athro wrth iddynt geisio dod i ddealltwriaeth ddyfnach o’r heriau a wynebir gan athrawon yn ddyddiol (Mohammed, 2016). Fel darpar athro, mae’r broses hon o arsylwi digwyddiadau byw, eu craffu am nodweddion diddorol, a’u gwerthuso’n ddyfnach drwy gymharu’r arferion yn â damcaniaethau llyfryddiaethol wedi caniatau i mi ailystyried fy marn broffesiynol a’i mireinio oblegid hyn. O ganlyniad i hyn, hyderaf fy mod i wedi elwa o’r broses drwy gydnabod â materion gwaelodol sydd wedi pery i mi eu hystyried mewn cyd-destun ehangach, a’u gosod megis her wrth i mi ddatblygu’n bersonol ac yn broffesiynol.

ATODIADAU: Nodiadau Maes
	
30/09/20 – Gwers 1, Blwyddyn 7: CYMRAEG


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Dyma’r ail wers y dydd i’r dysgwyr.
· Gwers Cymraeg/ Iaith, Llythrennedd, a Chyfathrebu.
· Mae’r ysgol ar gychwyn symud tuag at feysydd dysgu a phrofiad (MDPh) Cwricwlwm i Gymru 2022. Pynciau craidd sydd wrth wraidd yr arbrofi ar hyn o bryd.
· Thema'r MDPh ydi ‘Arwyr’. Mae Bl7 wedi symud ymlaen at yr is-thema o ‘Arwyr ein Hysgol’. Dyma’u gwers gyntaf ar yr is-thema hon. Hon yw’r bumed wythnos yn yr ysgol uwchradd.
· Mae’n ddosbarth gallu cymysg.
· Mae'r rhan helaeth y dosbarth yn dod o aelwydydd di-Gymraeg.


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)


· Amgylchiadau Cofid-19 wedi mandadu byrddau mewn rhesi yn wynebu’r blaen. Gweithia’r rhan fwyaf fesul pâr pan fo’n briodol. Mae’r athrawes yn gyfyngedig i ‘focs’ ymlaen yr ystafell. Mae hyn yn groes i graen ymarfer arferol yr athrawes brofiadol.
· Oherwydd natur saernïol yr ysgol ynghyd â rheoliadau awyru Cofid 19, agorwyd ffenestri'r ystafell ddosbarth. Mae’r tywydd yn ddiflas o wlyb ac oer. Mae nifer yn gwisgo cotiau ac yn ceisio gwneud y gorau o’r sefyllfa drwy symud ychydig er mwyn cadw eu gwres i fyny.
· Amlygir bod y rhan fwyaf o’r dosbarth yn barod i weithio – ymddygiad da wedi’i atgyfnerthu gan barch amlwg at yr athrawes. Ymglywyd yn hwyrach mai hi yw pennaeth Bl.7.
· Llawer o hiwmor naturiol y dysgwr ifanc yn dod mewn i’r wers ar hap – atgyfnerthir hyn gan rannu jôcs a straeon perthnasol i’r thema, gan hwyluso amgylchedd dysgu cyfforddus a chyfoethog.
· Elfennau lleol yn dod mewn i gynnwys y wers – hyn yn ennyn parch ymhlith nifer o’r dysgwyr. Mae’n i weld bod hwn yn eu hannog i gyfrannau i’r wers yn effeithiol drwy ateb a gofyn cwestiynau.


	Amcanion
(Beth sy’n digwydd yn yr amgylchedd sy’n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i’r dibenion hyn?

· Amcan y wers - caffael gwybodaeth ac annog ymchwil pellach i thema ‘Arwyr ein Hysgol’. Defnyddir enwau’r llysoedd ysgol fel enghreifftiau. Mae’r unigolion a enwyd llysoedd yr ysgol ar eu hôl oll o’r ardal leol.
· Wrth drafod ymchwilio ffeithiau, ceir pwyslais ar arferion da gyda thrafodaeth ar sut i ddewis a dethol ffynonellau a gwybodaeth ansoddol a defnyddiol. Defnyddia’r dysgwyr taflenni gwaith ‘Ffeithiau Diddorol amdana i’ fel man cychwyn i’w hymchwil.
· Ceir bwrdd gwyn tu flaen y dosbarth gyda geirfa ddefnyddiol a defnyddiwyd trwy gydol y gwersi ac ychwanegir geiriau newydd ato ymhob wers (e.e. “ysbrydoli”, “model rôl”, “cyfrannu” ...). Bwriedir i’r dysgwyr defnyddio’r ‘banc geiriau’ hyn yn eu posteri/ cyflwyniadau i’w hasesu.
· Amcan yr uned – i fagu hyder wrth drafod pobl leol a’r hyn sy’n eu gwneud yn ‘arwyr’. Sicrhau dealltwriaeth ddofn o’r elfennau cynhenid hyn mewn cymdeithas sy’n creu dinasyddion da. Magu parch a chymhelliant tuag at fod yn rhan o lys ysgol. 



	Cyfarwyddyd
(Beth y gellir ei arsylwi sy’n helpu dysgwyr i ddeall beth maent yn ei wneud?  Beth yn yr amgylchedd sy’n eu helpu i ddeall sut i gyflawni’n dda)?

· Dechrau pendant i’r wers gan osod tasg ‘Eistedd-Offer-Parod’ ar y cloc. Yn dilyn trafodaeth ag athrawes arall yn yr ysgol, daeth i’r gwybod mai strategaeth ysgol gyfan oedd hon yn dilyn prosiect ymchwil diweddar gan yr ysgol.
· Rhoddir cyfarwyddiadau eglur ynglŷn â’r dasg wrth law yn ogystal â chyflwyno gwybodaeth gefndirol ac ychwanegol i’r dysgwyr – clymu hyn â dysgu cynt (e.e. beth yw arwr, geirfa ddefnyddiol, ayyb).
· Tasg agoriadol yn annog y dysgwyr i feddwl am ba glybiau/ gymdeithasau tu fas i’r ysgol sy’n magu balchder ynddynt. 
· Atgyfnertha’r athrawes eu hatebion drwy ofyn cwestiynau agored ac ailadrodd eu hatebion er mwyn iddynt gael meddwl dros yr hyn maen nhw wedi dweud.
· Mae’r eirfa tu blaen y dosbarth yn profi’n gymorth wrth i’r athrawes geisio ymhelaethu ar gwestiynau unigolion cynnig atebion syml.


	Mynediad a her
(Beth y gellir ei arsylwi yn yr amgylchedd sy’n galluogi dysgwyr i gymryd rhan? Beth y gellir ei arsylwi o ran lefelau her?

· Natur y thema a’r dasg wrth law yn un hygyrch i’r rhan fwyaf o’r dysgwyr.
· Sylwir bod rhai yn profi her yn gysylltiedig ag elfennau diwylliannol, efallai –  h.y. diffyg dealltwriaeth ac amlygiad o draddodiadau Cymraeg a Chymreig. E.e., nifer yn gofyn ynghylch y traddodiad barddol, yr Orsedd, a phwrpas Eisteddfod Rynglysol yr ysgol wrth iddynt ddarllen y daflen wybodaeth.
· Rhai yn wynebu her wrth ateb cwestiynau yn effeithiol. Pwysleisia’r athrawes yr eirfa o’u blaenau i annog adeiladu brawddegau llawn a gwybodus fel atebion.


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Dechreua’r wers gan adolygu geirfa o’r gwersi diwethaf. Sylwir ar y pwyslais a geir ar gysylltu dysgu blaenorol â dysgu'r wers bresennol wrth iddynt symud i ‘is-thema’ brif thema’r uned waith.
· Cwestiynu cyson yn ystod y wers i wirio dealltwriaeth o’r elfennau ‘arwrol’.
· Tasg asesu - creu poster. Asesir y poster yn grynodol gan yr athrawes.
· Tasg orffenedig – adrodd ffaith a ddysgent yn ystod y wers cyn iddynt adael.



	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Asesiad ffurfiannol – cwestiynu dysgwr er mwyn ymhelaethu ar eu hatebion er mwyn sicrhau dealltwriaeth ddofn.
· Damcaniaethau adeileddol a dyneiddiol -  cysylltu dysgu gyda phrofiadau unigol, a throi o gwmpas disgybl a gadael iddo rannu’i brofiadau a’i safbwyntiau ef.
· Amgylcheddau dysgu – defnyddio geirfa adeiladol a gweledol.
· Cwestiynu amrywiol – ‘Bloom’s Taxonomy’ a chwestiynau lefel uwch a lefel is.


	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
Arsylwais ar y defnydd o gwestiynu ar gyfer strategaethau asesu ffurfiannol mewn gwers Cymraeg i flwyddyn 7. Hon oedd eu pumed wythnos yn yr ysgol ac, fel blwyddyn, roeddent wedi gweithio ar y thema ‘Arwyr’ ers cyfnod. Roeddent eisoes wedi gweithio ar dasgau ymsefydlu megis ysgrifennu creadigol a mynegi barn am eu harwyr hwy. Roeddent bellach wedi symud ymlaen at arwyr yr ysgol. Cafwyd gwefr gadarnhaol yn y wers hon gyda nifer yn dangos eu parodrwydd i ddysgu, gyda nifer ohonynt yn anymwybodol ymlaen llaw o’r wybodaeth a gyflwynwyd iddynt yn y wers. Parhaodd y thema, ‘Arwyr’, gyda gogwydd ‘arwyr yr ysgol’ y tro hwn, gyda’r athrawes yn defnyddio enwau llysoedd yr ysgol (a enwyd ar ôl pobl leol) fel enghreifftiau. Nod y wers oedd ymchwilio i bwy oedd yr unigolion hyn a pham eu hystyrir yn ‘arwyr’. Oblegid natur ieithyddol a diwylliannol yr ysgol a nifer fawr o’r dysgwyr yn dod o aelwydydd di-Gymraeg, roedd hyn yn ei hun yn her i nifer. Ddaeth i’r amlwg fod nifer heb glywed am yr unigolion hyn, ychwaith â dealltwriaeth gadarn o’r traddodiadau barddol a diwylliannol buont yn rhan ohoni. Fodd bynnag, cafwyd llwyddiant wrth i’r dysgwyr holi’n gynllwyn am ‘yr archdderwydd’, ‘enwau barddol’, ac ‘Eisteddfod Lys’ yr ysgol.


	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	Yn dilyn dechreuad trefnus a phendant i wers Cymraeg i flwyddyn 7, dechreuodd yr athrawes gwestiynu: 

‘Beth, blwyddyn 7, sy’n gwneud i chi deimlo yn falch? Ydych chi’n aelodau o unrhyw glybiau neu dimoedd sy’n gwneud i chi teimlo’n falch dros yr hyn chi’n ei wneud?’.

Diben y cwestiwn hwn, mae’n debyg, oedd sicrhau dealltwriaeth y dysgwyr o falchder, beth mae’n ei olygu, a sut mae hyn yn effeithio ar eu dehongliadau hwy o bobl fel modelau rôl dda. Wrth i’r athrawes gwestiynu disgyblion am eu dealltwriaeth o falchder, trodd yr ymholiad at y dysgwyr gan ofyn yn uniongyrchol: ‘Beth sy’n gwneud i ti deimlo’n falch?’. Datblygodd ddeialog tebyg i’r ganlyn rhwng yr athrawes (A) a dysgwr (D (gwnaed yr enw'r disgybl a’r clwb pêl droed i fyny) ):

A: ‘All rywun enwi clwb neu gymdeithas maen nhw’n rhan ohono fe y tu fas i’r ysgol sy’n gwneud  iddyn nhw deimlo’n falch?’ Dewis dysgwr â’i law i fyny. ‘Tom...’
D: ‘Clwb pêl droed fi’
A: ‘Diolch Tom. Ahhh, rwyt ti’n falch o chwarae i dîm pêl droed. I ba dîm wyt ti’n chwarae?’
D: ‘Dinas’
A: ‘Diolch Tom.  Felly, rwyt ti’n falch o chwarae i dy dîm pêl droed. I ba dîm wyt ti’n chwarae?’
D: ‘Dinas’. Nifer o fechgyn yn y dosbarth yn siriol gyda’r ateb, rhai yn anghymeradwyo gan chwerthin yn ffraeth.
A: ‘Wwww, tîm da. Pam wyt ti’n falch o chwarae dros Dinas?’
D: ‘Oherwydd rwy’n byw yna a fi’n gallu chwarae gyda ffrindiau fi’... 
A: ‘Felly, mae bod yn rhan o dîm a chwarae gyda phobl ti’n hoffi yn bwysig i ti?’
D: ‘Ie, Miss’ 
      ... a.y.b.

Trwy ofyn y cyfuniad o gwestiynau agored (‘Pam wyt ti’n falch o chwarae dros Dinas?’) a chaeedig (I ba dîm wyt ti’n chwarae?) llwyddodd yr athrawes balu yn ddyfnach i ddealltwriaeth y dysgwr o’r hyn sy’n cyfrannu at ei falchder dros chwarae i’w dîm pêl-droed. Yn ogystal â hyn, atgyfnerthodd yr athrawes ei hymholiad drwy ailadrodd ac aralleirio’i ateb er mwyn ddarganfod os oedd yn deall yr hyn roedd wedi datgan yn gyhoeddus ac os oedd yn gwneud synnwyr iddo gan glywed ei ateb ei hun yn ôl.

Arweiniodd y digwyddiad hwn at ddadansoddiad pellach o sut y gallai defnyddio cwestiynu agored, caeedig, a Socrataidd ar gyfer arfer asesiad ar gyfer dysgu. Penderfynwyd gwneud hyn oherwydd ei natur ddeublyg. Ar un llaw, gellir canfod dealltwriaeth yr unigolyn am agweddau tebyg dan sylw. Ar y llaw arall, gellir eu defnyddio megis dyfais i ddod i adnabod dysgwyr - yn enwedig rhai ym mlwyddyn 7. Caniataodd hyn i’r ymchwilydd ystyried agweddau seicolegol, cymdeithasegol, ac ecolegol all effeithio ar allu’r dysgwr i ateb y fath o gwestiynau a arsylwyd arnynt yn y wers.


	
30/09/20 – Gwers 2, Blwyddyn 7: CELF


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Gwers Celf gydag elfennau MDPh y Celfyddydau Mynegiannol.
· Thema ar draws y MDPh, ‘Hunaniaeth’.
· Grŵp gallu cymysg.


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

· Nifer fawr o gelf ar y waliau ond dim byd llawer o gymorth i unedau gwaith CA3. Roedd sawl arddangosiad o waith disgyblion TGAU a Safon Uwch.
· Sylwyd ar y newid yn ymddygiad y dosbarth o gymharu â’r wers gynt. Tuedd i chwarae o gwmpas a chamymddwyn i’r athrawes ifanc, newydd, y tro hwn.


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

· Dechreuodd y wers gyda chyflwyno pecyn gwaith a baratowyd rhag ofn y byddai angen i’r flwyddyn hunan ynysu am bythefnos.
· Tasg gychwynnol -  ‘Elfennau Gweledol’. Aethant ati i drafod siâp, patrwm, a ffurf gan arlunio ar daflen waith. Sylwyd ar sut ofynnodd yr athrawes i’r dosbarth gopïo’r hyn a wnaeth hi arlunio ar ei thaflen enghreifftiol hi. Ni ddeallwyd yn iawn beth oedd diben y dasg hon yng nghyd-destun ehangach y wers. Aeth yr athrawes ati i symud ymlaen yn sydyn i’r dasg oedd yn gysylltiedig â’r MDPh, ‘Hunaniaeth’.
· Amcan y dasg hon oedd i greu map meddwl ar yr elfennau a gyfrannir at hunaniaeth y dysgwr.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Cafwyd cyfarwyddyd clir wrth i’r athrawes fodeli ac arddangos beth oedd yn ei disgwyl gan y dosbarth. Gellir dadlau efallai mai copïo oedd hyn.
· Ni chafwyd lawer o gymorth gan yr amgylchedd addysgu i’w helpu i ddeall sut i gyflawni’r dasg.
· Cafwyd cryn gyfarwyddyd ymddygiad yn ystod y wers wrth i’r dosbarth ymlacio ychydig a pheidio â chymryd y wers o ddifri. Sylwyd nad oedd ymdrechion yr athrawes i dawelu’r dosbarth yn llwyddiannus iawn.


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Profodd y dasg yn un hygyrch iawn gyda nifer yn medru’i chyflawni heb lawer o drafferth.
· Un her a brofwyd oedd anallu rhai i arlunio ysgrifen swigod. Aeth yr athrawes ati i enghreifftio hyn iddynt ar y bwrdd gwyn yn weledol effeithiol, ond bu’n anodd i’w chlywed gyda nifer yn siarad. Hefyd, ni wiriodd os oedd yr unigolyn a ofynnon am gymorth wedi lwydo cyflawni ysgrifen swigod.

	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Ni brofwyd lawer o asesu yn ystod y wers hon. Ond, serch hynny, mentrodd yr athrawes grwydro’r dosbarth gymaint a gallai o dan yr amgylchiadau i wirio bod pawb ar dasg. Sylwyd bod y rhan fwyaf o’r ‘amser crwydro’ hyn wedi’i wario at ddatgan diffyg ymdrech disgyblion neu gaffael cyfarpar arlunio i nifer ohonynt (e.e. pensiliau, rwber, miniwr, ayyb).


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Llwyddodd yr athrawes atal rhag rhwystro llif y wers yn fwy gan newid ei meddwl yn sydyn yn dilyn galwad ffôn mewnol.
· Amlygodd hyn arfer da wrth geisio rheoli amser ac amgylchedd dysgu ac addysgu.


	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
Yn dilyn gwers ddisgybledig iawn, sylwyd fod ymddygiad dosbarth o ddysgwyr ym mlwyddyn 7 wedi dirywio rhywfaint wrth iddynt fynychu gwers Celf. Amharodd hyn sawl tro ar lif y wers gan achosi i’r athrawes geisio dwyn sylw’r dosbarth sawl tro. Ar fethuâ gwneud hyn, aeth ati i godi cosb nawddoglyd torfol ar y dosbarth. 






	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	
Canodd ffôn y dosbarth. Atebodd yr athrawes ar ganol esboniad gan ymddiheuro i’r dosbarth am dorri’r drafodaeth. Rhannwyd neges dros y ffôn ar gyfer dau ddisgybl. Gofynnodd yr athrawes i’w gweld tu allan i’r dosbarth er mwyn rhannu’r neges, ond yn syth ar ôl iddi eu gofyn, newidiodd ei meddwl a gofyn iddynt aros am ddwy funud ar ddiwedd y wers. Caniataodd y newid meddwl yma i osgoi torri llif y wers yn fwy na’i dorrwyd yn barod oherwydd y galwad. Arweiniodd y digwyddiad hwn at ystyriaeth bellach o sut mai rheoli digwyddiadau annisgwyl yn ystod amser dysgu.






	
30/09/20 – Gwers 3, Blwyddyn 7: IECHYD A LLES


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Dyma ymdrech cychwynnol yr adran i blethu Cwricwlwm i Gymru mewn i amserlen yr ysgol.
· Athrawes chwaraeon gymerodd y wers hon a sylwyd ar y cydweithio adrannol wrth iddynt gychwyn ar y MDPh newydd – yn yr achos yma, ‘Iechyd a Lles’.
· Canolbwyntiodd y wers ar agweddau cymdeithasol a sut mae cynnal perthnasoedd iach gyda ffrindiau tu fewn a thu hwnt i giât yr ysgol.
· Roedd y wers hon dan-do.


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

· Gwers gyntaf wedi cinio oedd hon, felly roedd nifer o’r dysgwyr wedi’u cyffroi. Sylwyd hefyd ar yr angen i gadw drws y dosbarth ar agor oherwydd rheolau Cofid-19. Amharodd hwn a’r y wers rywfaint gad fod yr ystafell ddosbarth ar brif goridor yr ysgol, gyda blynyddoedd eraill ar eu hegwyl cinio darwahanedig.
· Sylwyd mai ystafell ddosbarth Daearyddiaeth a Mathemateg oedd hon i bob pwrpas, ac felly nad oedd yna unrhyw gymorth weledol ar y waliau i gefnogi’r dysgu wrth law.


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

· Nod y wers hon oedd i barhau â thrafodaeth o’r wers gynt bu’n trafod sut i ymdopi â gwrthdaro ymysg grŵp ffrindiau yn dilyn parti. Anogodd yr uned hon i’r dysgwyr meddwl am sut y dylai mynd ati i gyfaddawdi os oeddent wedi pechu ffrind.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud? Beth yn yr amgylchedd sy'n eu helpu i ddeall sut i gyflawni'n dda)?

· Er nad oedd yna unrhyw beth addas o amgylch y dysgwyr i gefnogi’r dysgu dan sylw, gwelwyd agweddau o arfer da a fu’n adlewyrchu’r trafodaethau hyn gan yr athrawes wrth iddi fynd i’r afael ag ymddygiad heriol. Yn ei hymdrech i ddelio ag agweddau heriol, aeth yr athrawes ati i gyflwyno cyfaddawdau i’w hymddygiadau. E.e., mewn achos o ddysgwr oedd wedi methu gwared â’i wm-cnoi ar y gofyn cyntaf, aeth yr athrawes ati i siarad am y fater hon mewn modd cyfeillgar a chwmpasog, yn hytrach na gosod cosb llym. Aethai ati i drafod sut y byddai, yn ei thyb hi, cnoi yn tynnu sylw y dysgwr oddi ar ei waith a’r dysgu o fewn y dosbarth a sut byddai’n codi peryg wrth iddo gnoi a gwisgo mwgwd wrth gerdded i’w wers nesaf. Serch hynny, i’r gwrthwyneb â’r achos yma, ymatebodd yr athrawes yn llym iawn i ddisgybl arall ar ôl iddi ddod i’r sylw nad oedd y bachgen wedi ysgrifennu mwy nag un frawddeg mewn pum wythnos o wersi.






	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Sylwyd ar lefel cymedrol o her yn y dasg a gyflwynodd yr athrawes ynghanol y wers. Gofynnodd iddynt feddwl am bum osodiad yn ceisio datgelu ble roeddent ar safle’r ysgol, gan herio ffrind i ddyfalu ble roeddent yn eu gwers nesaf. Ystyriwyd hwn yn her gan gofio mai ond am bum wythnos y buont ar safle, a hithau’n safle fawr iawn i gymharu ag ysgol gynradd.



	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Gofynnwyd i unigolion darllen naratif oddi’r bwrdd gwyn. Er nad oedd llawer o bwyslais ar y weithred hon yn y wers, caniataodd i’r athrawes droi at y Fframwaith Llythrennedd ac annog iddynt ddarllen a deall gwybodaeth newydd.



	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Nodwyd y defnydd o sgaffaldio wrth i’r athrawes gynnig cymorth i ddysgwr nad oedd wedi llwyr ddeall y dasg wrth law. Aeth ati i gynnig enghreifftiau o gwestiynau/ datganiadau posib.


	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
· Gwers 4 (allan o 6).
· Manylion i’w gweld uchod.




	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	
Gofynnodd ddysgwr i’r athrawes ailadrodd y dasg iddi gan nad oedd yn deall y cyfarwyddiadau yn llawn. Ymlygodd mai oherwydd sŵn y coridor a gwrthdyniad herian ei chyfoedion ni ddeallodd y cyfarwyddyd. Aeth yr athrawes ati i weithio’n uniongyrchol â’r merch, o fewn gofynion cyfyngiadau C19, gan siarad drwyddi cam wrth gam. Modelodd yr athrawes cwestiynau/ gosodiadau posib gan holi bachgen bu’n eistedd wrth ymyl y dysgwr dan sylw. Yn raddol, trodd at y bachgen i osod y disgrifiadau a chynnig atebion i’w atebion ef. Anogodd yr athrawes yntau i droi at y dysgwr a ofynnodd am gymorth i ddatblygu deialog o gwestiynau enghreifftiol. O hyn, deallodd y dysgwr y dasg wrth law at aethai ati i ysgrifennu yn ei phecyn. Arweiniodd y digwyddiad hwn at ddadansoddiad pellach o sut y gallai defnyddio strategaethau adeileddol, megis sgaffaldio, wrth fynd i afael â dysgwr sydd heb ddeall y dasg wrth law. Beth oedd mwyaf diddorol am yr arsylwad hwn oedd sut aeth yr athrawes ati i raddol droi y sylw yn ôl at y dysgwr oedd angen cymorth. Drwy fodeli cwestiynau ac atebion ar gymar wrth ei hochr, trodd y triongl parth dysgu procsimol, fel petai, yn ôl at dysgwr wrth iddi ddod i ddealltwriaeth gliriach o’r dasg.


	
30/09/20 – Gwers 4, Blwyddyn 7: DYNIAETHAU (Hanes)


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Gwers Dyniaethau (Hanes)
· Gweddill yr un peth â’r gwersi uchod.


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

· Hon oedd y wers olaf ond un felly roedd yna gyffro mawr drwy’r dosbarth gyfan.
· Sylwyd y newid mewn ymddygiad mewn ambell ddysgwr wrth iddynt eistedd mewn cynllun gwahanol i’r hyn yn y gwersi blaenorol. Ymlygodd mai hwn oedd y trydedd cynllun eistedd ers dechrau’r tymor.
· Gafaelodd y dasg gychwynnol y rhan helaeth o’r dosbarth yn syth – paru pen a chynffon datganiadau am fforwyr enwog. Roedd nifer yn gwybod yr atebion, innau roeddent wedi gwylio cyfres deledu neu wedi dysgu amdanynt yn y gynradd. Sylwyd y cyffro a’r balchder wrth iddynt ateb y gofynion yn wybodus.





	Amcanion
(Beth sy’n digwydd yn yr amgylchedd sy’n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i’r dibenion hyn?

· Diben y wers hon oedd i osod tasg asesu a chychwyn ar waith ymchwil ar fforwyr hanesyddol.
· Y dasg asesu oedd i greu ffynhonnell greadigol o wybodaeth oedd yn cyflwyno hanes fforiwr enwog. Modelodd yr athrawes ambell enghraifft o flwyddyn gynt – cist trysor llawn cardiau gwybodaeth, nodyn mewn botel, ayyb – er mwyn ennyn diddordeb y dysgwyr yn y dasg asesu crynodol.
·  Ar ôl iddi gyflwyno’r dasg asesu aeth ati i weithio ar nodiadau ymchwil gyda’r dosbarth. Cyflwynodd ddolen ar gyfer Padlet lle gallant ddarganfod wybodaeth ar y fforwyr.
· Dechreuasant ar yr ymchwil drwy ddarllen gwybodaeth fel dosbarth a chreu nodiadau yn eu pecynnau gwaith.
· Sylwyd ar y pwyslais ar y FfLlRh yn ystod y wers hon hefyd. Sicrhaodd yr athrawes y defnydd o ferfau cryno yn ei disgrifiadau gan hefyd gyflwyno terminoleg hanesyddol (e.e. ffynhonnell craidd ac eilaidd). Mewnosodwyd cwestiynau mathemategol hefyd wrth ddarganfod oedran a dyddiadau geni/ marw rhai o’r fforwyr.
· 

	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Cafwyd cyfarwyddiadau clir iawn a deallodd bawb y dasg wrth law.
· Dosbarth Cymraeg oedd y dosbarth a gynhaliwyd y wers ynddo, ac felly cafwyd gymorth posteri berfau ar y waliau – roedd hyn o gymorth wrth weithio allan berfau cryno proffiliau’r fforwyr.
· Cafwyd ambell achos o siarad traws a amharodd ar lif y wers. Gweithiodd yr athrawes ar hwn yn effeithiol wrth iddi ddefnyddio llawer o ymatebion di-eiriol (e.e. man sefyll o flaen y dosbarth, cyswllt llygaid (‘death stare’), defnydd o ddwylo).


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Cafwyd sawl achos o fynediad yn ystod y wers hon. Bu natur cryf yr athrawes i gwestiynu’n effeithiol a chyson drwy’r wers yn sicrhau ymatebion cyfranogol ar draws ystod eang o’r dysgwyr. Hwyluswyd gan y ffaith roedd nifer o’r dysgwyr – a hynny’n fechgyn yn bennaf – eisoes yn gwybod ambell faith am y fforwyr. Roedd eu parodrwydd i ymroi i’r drafodaeth yn gymorth i lif y wers gan, yn ogystal, codi cyfle i holi’n ddyfnach i ddealltwriaeth nifer o’r dasg wrth law.
· Her mwyaf amlwg y wers hon oedd y dasg asesu. Gan ofyn am ddarn o waith creadigol mae’n bosib bydd rhai yn osgoi’r her a dewis yr opsiwn symlaf o greu pwynt pŵer, neu daflen wybodaeth. Nododd ambell ddysgwr ei ‘anallu’ i fod yn greadigol, gan achosi rhai i ddatgan: “Ohh Miss, fi ffili gwneud hwnna. Ydi power point yn ‘enough’”. Anogodd yr athrawes iddynt geisio o leiaf a chynhigiodd iddynt ddangos  gwaith wrthynt yn gyntaf os wnawn nhw’r dasg mewn da bryd. 
· Ni osodwyd feini prawf llwyddiant yn y wers hon. Nid yw’n wybodus os fyddant yn derbyn/ cyflyno un.


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Yn ogystal â’r gosod o dasg asesu, cafwyd lawer o AagD yn ystod y wers hon. Bu lif da o gwestiynu dysgwyr unigol gan hefyd cynnig cyfle i hunan-wirio gwaith eu hunain wedi tasg darllen a deall.
· Roedd y dysgwyr eisoes wedi trafod ‘fforio’ fel thema i’r uned gwaith, felly roeddent yn adeiladu ar ddysgu cynt. Yn ogystal â hyn, ychwanegodd sawl un a ddealltwriaeth y cynnwys wrth iddynt trosglwyddo gwybodaeth o ddysgu annibynnol (o’r cartref, e.e. teledu) i’r drafodaeth ar fforwyr hanesyddol. Datblygodd ddeialog parchus ynghylch materion ‘Black Lives Matter’ hefyd wrth iddynt drafod y cysylltiadau rhwng fforio a chaethwasiaeth.


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?


· Rheolaeth ymddygiad effeithiol.






	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
· Gwers 5 (allan o 6).
· Blwyddyn 7, gallu cymysg.
· Cafwyd ambell achos o siarad traws a amharodd ar lif y wers. Gweithiodd yr athrawes ar hwn yn effeithiol wrth iddi ddefnyddio llawer o ymatebion di-eiriol (e.e. man sefyll o flaen y dosbarth, cyswllt llygaid (‘death stare’), defnydd o ddwylo).






	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	
Tua hanner ffordd drwy’r wers, bu’r athrawes ar ganol egluro’r dasg wrth law. Canodd ffôn disgybl yn ei fag. Ni chymerodd yr athrawes sylw o’r digwyddiad gan barhau yn effeithiol â’i chyfarwyddyd. Dechreuodd ambell ddisgybl siarad a chwerthin ymysg eu gilydd gan godi llais ac enwi’r unigolyn oedd yn berchen ar y ffôn. Dechreuodd fwy ohonynt siarad a chwerthin ar draws yr athrawes. Sylwais fod yr athrawes wedi oedi a syllu’n anghyfforddus ar wal gefn yr ystafell ddosbarth. Parhaodd y bwrlwm am ychydig eiliadau cyn i’r disgyblion sylwi bod yr athrawes wedi mynd yn distaw ac yn gwneud rhywbeth oedd yn groes i’w harfer. Ar ôl i bawb distawi, nododd yr athrawes ei siom yn ymateb ei disgyblion, gosododd gosb a rheol cyn barhau â’r cyfarwyddyd. Aeth y wers yn ei blaen. Siaradais â’r athrawes ar ôl y wers ac eglurodd fod meddwl a ffocws y dysgwyr yn cael eu gwrthdynnu o’r digwyddiad dan sylw os mae’n oedi’n ddistaw. Dywedodd:

 “Mae fel petai’r dysgwyr yn cwestiynu ‘guys, hang on, beth mae Miss yn gwneud?’” 

Arweiniodd y digwyddiad hwn at ymchwiliad pellach o strategaethau rheoli ymddygiad gwahanol. Roedd hyn yn rhywbeth sylwais ar sawl achlysur yn ystod y dydd a chaniataodd imi gymharu strategaethau amrywiol mewn gwersi gwahanol.








Profiad - Aelodaeth a chwarae gyda'r tim


Arsylwad Adfyfyriol - Cysylltu teimladau cadarnhaol ag aelodaeth yn dilyn amser i ffwrdd o'r tim


Cysyniadu Haniaethol - Gwneud synnwyr o'r berthynas rhwng y teimladau a'r gwrthrych


Arbrofi Ymarferol - Trosglwyddo dealltwriaeth o brofiadau blaenorol i gyd-destun newydd

